
			Us he explicat mai que la meva germana, l’Akira, té una mica de mal geni? Bé, més aviat en té MOLT. Una exageració. De fet, crec que al món no hi ha ningú amb més mala jeia que ella. Però aquesta vegada no s’ha enfadat per culpa meva, eh? Aquest cop soc innocent!

			Com a deures, aquesta setmana hem de dibuixar un cavall. En Naoko ja ho ha fet i n’està superorgullós, però us confesso una cosa: em sembla que, més que un cavall, li ha sortit una barreja de dinosaure i gat. Ara bé, ningú no se’n sorprèn: tot i que en Naoko és molt llest i un crac de les matemàtiques, a l’hora de dibuixar és un patata.

			Jo ja el dibuixaré més tard. Es tracta d’un simple cavall, no pot ser TAN difícil, oi?

			L’Akira ha posat fil a l’agulla fa una estona i, bé, sembla que la tasca se li està resistint. I com que té aquest CARÀCTER...

			Com que no està contenta amb el seu dibuix, l’Akira fa trampes! Encara pitjor: fa MÀGIA! 

			Cada vegada que se m’escapa un conjur, per petit que sigui, l’Akira em critica. Em recorda que no podem fer màgia sense la supervisió del pare i que, si en fem, ens enviaran a l’escola de mags i ens haurem de separar de la Maru, la nostra millor amiga... I MIREU-LA ara!

			Està tan enfadada que crida molt i... PERILL! El pare ha sentit que feia màgia sense permís. 

			Vaja! Per culpa de l’Akira, el pare ens deixa anar un rotllo LLARGUÍSSIM sobre que hem d’aprendre a esforçar-nos i a fer servir la màgia només quan sigui necessari. Quina injustícia! Entre una cosa i l’altra, el pare s’oblida de desfer el conjur de l’Akira. I sabeu què? A ella no se li acut res millor que portar el dibuix a l’escola l’endemà!

			Ah, la Gina un altre cop! Sempre aprofita qualsevol ocasió per recordar-nos que li caiem molt malament i explicar-nos el que diu sobre els mags la seva àvia: que som tramposos i perillosos, que encara sort que van prohibir que els nens mags fessin màgia sense supervisió...

			Normalment, mirem de no fer-li gaire cas, però avui la Gina ha comès un error greu: s’ha ficat amb l’àvia Keiko. 

			Ningú no insulta l’àvia! L’Akira s’empipa tant amb la Gina que perd el control i aleshores té lloc una TRAGÈDIA. Fa un conjur a la Gina perquè li caigui un cubell d’aigua al cap, però just en aquell instant passa el professor Wada i li va a parar a ell! I això no és el pitjor, el pitjor és que el professor creu que el cubell l’hi ha llançat la Maru!

			La Maru no delata l’Akira per haver fet màgia sense permís (si ho explica, ens n’haurem d’anar de l’escola normal i ens enviaran a la de mags!), però la castiguen a quedar-se a l’escola tota la tarda per ajudar a ordenar uns armaris... i es perd un concert de violí! Feia SETMANES que hi volia anar i per culpa de l’Akira s’ha quedat sense poder veure l’espectacle. 

			Per compensar-ho, en Naoko, l’Akira i jo l’esperem per acompanyar-la a casa, però quan surt... està FETA UNA FÚRIA amb l’Akira! Mai no l’havíem vist així. 

			Tan bon punt la Maru toca el dos, l’Akira es posa a plorar. En Naoko i jo la intentem consolar, però no serveix de gaire. Se sent fatal pel que ha fet a la Maru, i, a més, la nostra amiga mai no s’havia enfadat tant amb ella. 

			És veritat que l’Akira té molt MALES PUCES i que s’ho ha ben buscat. També és cert que m’alegro de no haver ficat jo la pota, almenys aquest cop, però veure-la així em fa pena.

			

		[image: imagen]

		  

			Li dic que tant de bo no hagués passat res de tot això. I aleshores... No us ho creureu. A vegades no sé per què no mantinc la boca tancadeta, de debò. Però com ho podia saber, jo, que l’Akira tindria aquesta idea?! Abans que pugui acabar la frase, ella somriu. 

			Sí, ja sé que, de tant en tant, tinc idees sonades. D’acooord, és possible que passi bastant sovint. 

			Però aquesta vegada no ha estat cosa meva. És l’Akira qui ha tingut LA IDEA MÉS ESBOJARRADA DE LA HISTÒRIA DE LES IDEES ESBOJARRADES. 

			De totes les males idees que es poden tenir al món, sens dubte guanyaria el premi a la pitjor de totes. Viatjar en el temps és una idea pèssima. Però, és clar, ella mai no escolta ningú. És tan típic de la meva germana!

			No he aconseguit aturar l’Akira de cap manera i la meva germana ha fet el conjur per viatjar en el temps! I, a més a més, el pesat d’en Naoko ens continua deixant anar un rotllo sobre per què els infants no podem fer màgia sense supervisió i ni tan sols se n’ha assabentat. 

			Llavors miro el rellotge per veure a quina hora del dia hem viatjat. Suposo que deu ser el matí. Però el rellotge ha deixat de funcionar! 

			Que estrany... 

			Miro al voltant i encara em sorprenc més. Les nostres bicicletes ja no hi són i només n’hi ha una altra de ben diferent. 

			Estic convençut que continuem a casa nostra, però em fa l’efecte que tot és una mica diferent. 

			Mmm. A mi em sembla que aquí en passa ALGUNA...

			En Naoko per fi obre els ulls i se sorprèn tant, que es queda mut. Ja era hora, m’estaven a punt d’EXPLOTAR les orelles! No és el moment que ens faci un dels seus discursets... És el moment que mirem al voltant, perquè crec que l’Akira ha ficat la pota fins al centre de la Terra!

			Només hi ha una conclusió possible...

			L’Akira sempre presumeix de fer uns encanteris fantàstics, però això demostra que no és tan bona: en lloc de retrocedir en el temps unes quantes hores..., sembla que hem retrocedit molts anys! En quina època som?

			Quan ho estem intentant esbrinar, de la casa surt una altra Akira. Primer em penso que és ella, però de seguida veig les diferències entre totes dues. Per començar, la que acaba d’aparèixer té un ble de cabells blancs. Cada segon que passa, això és més i més estrany.

			L’ÀVIA KEIKO A LA NOSTRA EDAT?! L’any 1966?!

			És un DESASTRE ABSOLUT!

			Quan l’Akira ha recitat el conjur, ha esmentat un incident mentre en Naoko parlava de l’incident de l’any 1966... I hi ha hagut alguna mena de confusió! Hem de sortir d’aquí ARA MATEIX.

			A l’Akira li falta temps per fer un altre conjur per tornar-nos al present, però... no funciona! Ho intenta amb un altre... i continua sense funcionar! Jo també ho intento, i després en Naoko, però...

		  El pare ens ha advertit alguna vegada que MAI no hem de fer servir la màgia per viatjar en el temps, perquè és perillosíssim. Jo sempre havia pensat que ho deia perquè, sense voler, podíem canviar la història de la humanitat i coses així. Mai no hauria imaginat que es referia al fet que, si viatgem en el temps, ja no tindrem poders. Ja ens ho podia haver avisat!

			Estic tan amoïnat que començo a tenir problemes per respirar. Però els meus germans, en lloc d’ajudar-me, es posen a discutir! És increïble! 

			Malgrat l’ensurt i els crits dels meus germans, m’adono que a l’any 1966 hi ha algú que ens pot donar un cop de mà. Potser no estem ficats en un embolic tan gran com ens pensàvem! Realment, no sé com se’n sortirien sense mi... Soc un PRO!

			És clar que és una idea excel·lent! Trobar-nos l’àvia Keiko és el millor que ens podia haver passat. És la MILLOR àvia del món. És amable, comprensiva i sempre ens porta llaminadures sense que el pare i la mare se n’assabentin. És la nostra salvació!

			Anem corrents a parlar-hi. 

			Us ho he dit, ja, que l’àvia Keiko és la millor iaia del món? Ens adora! És veritat que aquesta àvia Keiko és molt més jove i encara no en sap res, de nosaltres, però em pensava que li faria il·lusió conèixer-nos. 

			Però no, no sembla pas que estigui gaire emocionada. En realitat, l’expressió li comença a canviar. Això ja ho conec..., és la cara de l’Akira quan s’enfada! Crec que tindrem PROBLEMES!

			Estic ben desconcertat. L’àvia Keiko és amable, molt tranquil·la i pacient, i sempre ens escolta. Ni tan sols es va enfadar quan li vaig fer desaparèixer tots els mobles de la sala d’estar amb un conjur que va sortir malament! Però aquesta Keiko... sembla que tingui el mateix mal geni èpic que l’Akira! Si és així..., ESTEM BEN ACABATS!

			Correm tant que crec que les cames se’m desllorigaran. I, tot i això, no n’hi ha prou! No tardem gaire a descobrir que l’àvia Keiko de la nostra edat és molt més perillosa que l’Akira. Malgrat que som tres, ens enxampa i ens fa una clau de judo. (A tots tres de cop. No sabia que es podia fer, això!). Després ens lliga amb les branques d’un arbust. 

			Si l’àvia truca a la policia, sí que haurem begut oli. Ningú no s’empassarà que venim del futur i acabarem a..., a... Bé, no sé pas on acabarem, però sí que sé que em vull posar a PLORAR!

			Per sort, en lloc de plorar, recordo una cosa: fa un temps, l’àvia em va explicar un secret. És una cosa que no sap ningú més, així que, si li ho dic, li

			
		
		  
			
			
		
				
		
		

	



SAYONARA MAGIC. EL MANGA QUE NO ES LLEGEIX, ES DEVORA.



Descobreix la sèrie de primeres lectures dels trigèmins Tanaka, uns mags que enganxaran a nens i nenes a la lectura. Embolics, màgia i diversió assegurada!

¿HAS DESITJAT MAI TORNAR ENRERE?



L'Akira ha decebut la Maru, la seva millor amiga. Faria qualsevol cosa per arreglar-ho, però aquesta vegada no n'hi ha prou amb demanar perdó. L'única solució és fer... UN CONJUR PER VIATJAR EN EL TEMPS.



Semblava un pla perfecte, però alguna cosa ha fallat quan han fet l'encanteri... i l'Akira, el Hiro i el Naoko s'han transportat fins l'any 1966! Podran tornar al present sense embolicar-ho tot encara més?

